क्या हमारे बच्चें गिग वर्कर बनना चाहते हैं?
म हामारी की मार सेे बीते तीन सालों में पांच करोड़ लोगों ने हॉस्पिटैलिटी इंडस्ट्री छोड़ दी है। आज ये इंडस्ट्री प्री-कोविड से भी अच्छा कर रही है, फिर भी माना जा रहा है कि छोड़कर गए कर्मचारी अब नहीं लौटेंगे।N. Raghuraman's column - Do our children want to be gig workers?
महामारी की मार से बीते तीन सालों में पांच करोड़ लोगों ने हॉस्पिटैलिटी इंडस्ट्री छोड़ दी है। आज ये इंडस्ट्री प्री-कोविड से भी अच्छा कर रही है, फिर भी माना जा रहा है कि छोड़कर गए कर्मचारी अब नहीं लौटेंगे। ये संकेत है कि उन्होंने आय के वैकल्पिक बंदोबस्त कर लिए हैं।
ऐसे में आश्चर्य नहीं कि होटल, ट्रैवल एजेंसियां व अन्य परिवहन संबंधी सेवा-प्रदाता अब भी स्टाफ की कमी से जूझ रहे हैं, क्योंकि उनके बिजनेस में कोविड-पूर्व वाला उछाल आ चुका है। इस कमी की पूर्ति के लिए एनएसई सूचीबद्ध रेटगेन ट्रैवल टेक्नोलॉजीज़ लिमिटेड तकनीकी व एआई की मदद से मुख्य भूमिका निभाने तैयार है।
दूसरी तरफ 2.6 लाख स्टूडेंट्स ने महाराष्ट्र की 411 आईटीआई की 1,51,576 सीटों के लिए आवेदन किया है, जिससे कौशल-आधारित पाठ्यक्रमों में नए ट्रेंड का पता चलता है। आईटीआई का आवेदन भरने वालों में न केवल अच्छे अंक पाने वाले छात्र हैं, बल्कि ऐसे छात्र भी हैं जिन्होंने दसवीं में 100% अंक पाए। सबसे पसंदीदा कोर्स इलेक्ट्रिशियन का है, जिसके लिए 1,57,703 आवेदन मिले हैं।
मनुष्य के व्यवहार के प्रशिक्षित-विश्लेषक के रूप में मैं शिद्दत से महसूस करता हूं कि मिलेनियल्स और जनरेशन-ज़ी ‘परमानेंट जॉब’ नहीं चाहते। वे ‘परमानेंटली टेम्पररी जॉब’ चाहते हैं, क्योंकि इससे उन्हें ये आजादी मिलती है कि वे जब चाहें काम करें, जब चाहें ब्रेक ले लें। जैसे शेर के मुंह में खून लग जाता है, उसी तरह उन्होंने देख लिया है कि कई अन्य पेशों में इलेक्ट्रिशियन ऐसा पेशा है, जहां एक विज़िट के औसतन 500 रु. लेते हैं। मेट्रो शहरों में ये 700 से कम नहीं है। शहरीकरण बढ़ने के साथ इलेक्ट्रिकल स्किल वालों की मांग भी बढ़ेगी। 
कल्पना करें आपने नया घर लिया है। जाते ही आप सबसे पहले इलेक्ट्रिशियन को बुलाते हैं, जो और प्लग-पॉइंट्स बनाता है। क्योंकि आज घरों में पहले से अधिक गैजेट्स हैं, जिनके लिए और वायर्स चाहिए। बिल्डर्स जानते हैं आज कोई भी घर बिना इंटरनेट नहीं चल सकता, तब भी वे इंटरनेट वायर की सुविधा तक नहीं देते।
जेन-ज़ी के बारे में मैंने एक और बात गौर की है, उन्हें पता है उन्हें क्या चाहिए और उस लाइफस्टाइल के लिए वे कैसे पैसा कमाएंगे। इस पीढ़ी के अनेक स्मार्ट ग्रैजुएट्स इलेक्ट्रिकल सर्टिफिकेट कोर्स कर रहे हैं, ताकि भविष्य में कोविड जैसे किसी संकट में उनके पास अतिरिक्त स्किल हो। और यूनिवर्सिटीज़ भी ये उपलब्ध कराने की योजना बना रही हैं।
यकीनन, आज ऐसे युवा भी बड़ी तादाद में हैं, जो स्थाई सरकारी नौकरी चाहते हैं। लेकिन ये नया ट्रेंड भी अब धीरे-धीरे दिखनेे लगा है, जिसमें वे केवल तभी काम करना चाहते हैं, जब पैसों की जरूरत होती है। अन्य मौकों पर वे जिंदगी का भरपूर मजा लेना चाहते हैं। यही कारण है कि गिग-एम्प्लॉयमेंट (मर्जी होने पर किसी के भी साथ काम करना) युवाओं में लोकप्रिय होता जा रहा है। उनके पास पहले वाली पीढ़ी की तरह स्थायी नौकरी नहीं, इसका ये मतलब नहीं कि वे लापरवाह-जोखिम उठाने वाले हैं।
वे वास्तव में अकादमिक के साथ कौशल-आधारित नॉलेज में भी सक्षम बन रहे हैं, ताकि कठिन समय का मुकाबला कर सकें। मेरे नजरिए में ये स्मार्ट पीढ़ी है, जो आने वाले कल का सोचती है। पर वैसी राय रखने वाले बच्चों को मेरी सलाह है कि अकादमिक से समझौता न करेंं। डिग्री या क्वालिफिकेशन से बेहतर सैलरी का भावतौल कर सकते हैं, वहीं हुनर से आत्मविश्वास आएगा, जिससे अचानक आई किसी उठा-पटक से परेशान नहीं होना पड़ेगा।
फंडा यह है कि अगर संकेत मिल रहे हैं कि बच्चे गिग कर्मचारी बनना चाहते हैं, तो उन्हें प्रेरित करें पर पढ़ाई पूरी करने में भी मदद करें।